Bush: SAD imaju povijesnu priliku uspostaviti miran i demokratski Irak (22/4/05) - 2004-05-22
Bijela kuća najavljuje da će predsjednik u ponedjeljak iznijeti svoju strategiju za Irak
Predsjednik Bush izjavio je da Sjedinjene Države imaju povijesnu priliku ostvariti miran i demokratski Irak. U govoru na promociji diplomaca u Louisiani, predsjednik je kazao da je karakter Amerike sada na testu, no da Sjedinjene Države neće odustati. U međuvremenu, načelnik združenog stožera američke vojske, general Richard Myers izjavio je da koalicija predvođena Sjedinjenim Državama ostaje snažna, unatoč neprestanim napadima pobunjenika. Bijela kuća je najavila da će predsjednik Bush u ponedjeljak u posebnom obraćanju naciji iznijeti strategiju svoje administracije u Iraku. Prema riječima glasnogovornika Bijele kuće, predsjednik će govoriti o nizu pitanja, uključujući prijenos vlasti u Iraku, sigurnosnu situaciju i međunarodne diplomatske inicijative. *** Američke snage u Iraku ubile su najmanje 15 pripadnika paravojnih snaga radikalnog šiitskog svećenika Moqtade al-Sadra u borbama u svetim gradovima Karbali i Najafu. Američke su snage u Karbali koristile žestoku vatru protiv pobunjenika, koji su zauzeli položaje u blizini svetih mjesta u tom gradu. Moqtada al-Sadr pozvao je tijekom molitvi svoje sljedbenike da nastave svoju borbu protiv koalicije. U međuvremenu, američka je vojska pustila na slobodu još 454 iračkih zatvorenika iz zatvora Abu Ghraib. Iračko upravno vijeće osudilo je upade iračke policije i američkih vojnika u dom i urede člana vijeća Ahmeda Chalabija.